एक-दूसरे की समस्या को रख सकेंगे, बांसवाड़ा की एमपी में 153 किलोमीटर की सीमा
Rajasthan Madhya Pradesh Border Dispute - राजस्थान व मध्यप्रदेश की सीमा को लेकर उदयपुर में 7 जुलाई को बैठक होगी। इसमें 15 जिलों के कलेक्टर व एसपी भी भाग लेंगे। इधर, उदयपुर के प्रशासन ने इस आयोजन को लेकर तैयारियां शुरू कर दी है
राजस्थान व मध्यप्रदेश की सीमा को लेकर उदयपुर में 7 जुलाई को बैठक होगी। इसमें 15 जिलों के कलेक्टर व एसपी भी भाग लेंगे। इधर, उदयपुर के प्रशासन ने इस आयोजन को लेकर तैयारियां शुरू कर दी है।जानकारों के अनुसार, राज्यों के राज्यपाल के साथ इस तरह की उदयपुर में पिछले 15 सालों में तो पहली बैठक है। बैठक में दोनों राज्यों के अफसर एक-दूसरे के सामने सीमा को लेकर अपने विचार प्रकट करेंगे।
बैठक में राजस्थान के राज्यपाल कलराज मिश्र व मध्यप्रदेश के राज्यपाल मंगू भाई पटेल आएंगे। इसके अलावा दोनों राज्यों के 15 जिलों के कलक्टर, एसपी व उस संभाग के संभागीय आयुक्त व आईजी भाग लेंगे।
बैठक के एजेंडे की बड़ी बात 
कलेक्टर प्रंजेंटेशन के जरिए बताएंगे तस्वीर
इसमें संबंधित कलेक्टर पॉवर प्रंजेंटेशन तैयार कर रहे हैं। इसके जरिए वे अपने जिले की स्थिति पड़ोसी राज्य मध्यप्रदेश से जोड़ते हुए बताएंगे। इसमें दोनों राज्यों की सीमा को लेकर जानकारी देते हुए कोई मुद्दा रखना चाहते हैं तो उस पर भी जानकारी देंगे।
इन जिलों के अफसर आएंगे
राजस्थान (9 जिले): बांसवाड़ा, झालावाड़, प्रतापगढ़, चित्तौडगढ़़, भीलवाड़ा, कोटा, बारां, सवाईमाधोपुर, करौली
मध्यप्रदेश (6 जिले) : झाबुआ, रतलाम, मंदसौर, शिवपुरी, श्योपुर, नीमच
राजस्थान के इन जिलों की बैठक, जानिए इनका एमपी कनेक्शन
प्रतापगढ़ : इस जिले के तीन बड़े क्षेत्र प्रतापगढ़, छोटीसादड़ी व अरनोद क्षेत्र मध्यप्रदेश के नीमच से जुड़ा हुआ है। इन क्षेत्रों का व्यापार की दृष्टि से भी वहां ज्यादा जुड़ाव है। अभी ऐसा कोई बड़ा विवाद सामने नहीं आया है।
बांसवाड़ा : बांसवाड़ा में छोटी सरवन व आंबापुरा का क्षेत्र एमपी के रतलाम से जुड़ा है। कुशलगढ़ का थोड़ा क्षेत्र रतलाम व झाबुआ से जुड़ा है। इसी प्रकार बांसवाड़ा का सज्जनगढ़ का कुछ भाग एमपी के झाबुआ से कनेक्ट है। एक तरह से बांसवाड़ा जिले की मध्यप्रदेश में 153 किलोमीटर की सीमा है।
चित्तौड़गढ़ :  नीमच के साथ निम्बाहेड़ा व बेंगू नीमच जुड़े है तो रावतभाटा से नीमच व मंदसौर जिले का इलाका जुड़ा है।
झालावाड़ : जिले का भवानीमंडी मंदसौर जिले से जुड़ा है तो डग कस्बा रतलाम और आगर जिले से जुड़े है। भवानीमंडी से बिल्कुल सटा हुआ मंदसौर जिले का भैसोदामंडी पड़ता है।
कोटा : जिले का रामगंजमंडी एमपी के मंदसौर से तो इटावा एमपी के श्योपुर से जुड़ा है। कोटा जिले के ये दोनों इलाके करीब 90 किलोमीटर की दूरी मध्यप्रदेश की सीमा से सटे है।
सवाई माधोपुर : सवाई माधोपुर जिले एवं मध्यप्रदेश के श्योपुर जिले की सीमा लगती है। खंडार कस्बा मध्यप्रदेश से जुड़ा है।
बारां : बारां जिले के छबड़ा, छीपाबड़ौद, शाहबाद, किशनंगज ये एमपी के श्योपुर, गुना से जुड़े है। कुछ भाग एमपी के शिवपुरी से भी जुड़ता है।
भीलवाड़ा : जिले का बिजौलियां वाला इलाका नीमच से जुड़ा है। करीब 16 किलोमीटर का क्षेत्र मध्यप्रदेश की सीमा से सटा है।
करौली : इस जिले से मध्यप्रदेश के श्योपुर व मुरैना जिले का बॉर्डर लगताहै। वहां इस समय तो कोई विवाद नहीं है।
चिंतन की ये बड़ी बातें दोनों राज्यों के लिए 
विधानसभा चुनाव : आगामी वर्ष राजस्थान व मध्यप्रदेश दोनों राज्यों में विधानसभा चुनाव होने है। चुनाव से पहले भी प्रशासनिक तैयारियों पर भी जोर है। इसमें कानून व्यवस्था से लेकर बॉर्डर की गतिविधियों पर भी फोकस रखने के लिए पूरा जोर है।
कानून व्यवस्था : दोनों राज्यों के बीच आने वाले इलाकों में कानून व्यवस्था बनी रहे। इसके लिए सबसे अहम है कि दोनों क्षेत्रों में लगे प्रशासनिक व पुलिस के अधिकारी मिलजुलकर काम करें।
अवैध माइनिंग : अवैध माइनिंग के ऐसे मामले जो एक-दूसरे राज्य की सीमा में हो रहे हों। इस तरह के मामलों में निस्तारण को लेकर समस्या खड़ी हो जाती है। ऐसे बिन्दु पर भी बात होगी।
अवैध हथियारों का परिवहन : दोनों राज्यों की सीमाओं के बीच अवैध रूप से हथियारों के परिवहन के मामलों पर भी चर्चा होगी।
सीमा विवाद : सरकारी जमीन को लेकर विवाद होता है। अलग-अलग राज्यों से सटी जमीनें दों जगह पर सरकारी रिकॉर्ड में चढ़ी होती है। ऐसे में दोनों अपना हक जताते हैं। ऐसे कई मामलों का निस्तारण कर दिया गया है। बारां जिले में कुछ मामले हैं। जो प्रक्रियाधीन हैं।
सूचनाओं का आदान-प्रदान : आपस में इन राज्यों के जिलों के बीच सूचनाओं का आदान-प्रदान समय पर हो।
कोई नया विवाद : इससे पहले हुई बैठकों के बाद कोई नया विवाद सामने आया है तो उस पर चर्चा होगी। उसके दोनों पक्षों को जाना-समझा जाएगा। समाधान भी निकाला जाएगा।